Æft er í fimleikasalnum í Baulu . Þrjár æfingar á viku eru tæknilegar stökkæfingar og fara þær fram í Baulu en einu sinni í viku er farið í gólfæfingar . Markmiðsetning er mikilvæg í skóla en ekki síst í lífinu sjálfu og nemendur læra að tileinka sér markmiðssetningu í akademíunni . Þjálfunin í akademíunni er mjög einstaklingsbundin . Styrktarþjálfun í fimleikaakademíunni er undir handleiðslu sjúkraþjálfara sem sníður styrktarþjálfunarprógram að hverjum og einum . Það gerir þjálfunina enn fjölbreyttari og markvissari en ella og er almenn ánægja með námið sem á sér stað í styrktarþjálfuninni . Akademíurnar leggja líka mikla áherslu á hollt mataræði og næringu en það er einn af stóru þáttunum sem skipta máli til að ná árangri í íþróttum . Forsaga : Fimleikaakademían var stofnuð haustið 2008 . Nemendur hafa verið á bilinu 14 - 27 frá stofnun . Fyrsti strákurinn innritaðist í akademíuna 2011 . Olga Bjarnadóttir sá um þjálfun fimleikaakademíunar frá upphafi og allt til haustsins 2016 þegar Arna Hjartardóttir tók við , en hún þjálfaði út vorið 2018 . Tanja Birgisdóttir og Sigrún Ýr Magnúsdóttir sjá um þjálfun akademíunnar í dag . Akademían hefur skilað nemendum góðum árangri og stutt við bakið á þeim sem hafa náð inná alþjóðleg mót . Við lærum mikið um markmiðasetningu og hvernig á að setja sér markmið rétt þannig að maður nái þeim . Í akademíunni einbeitum við okkur að smáatriðum í stökkum sem hjálpar okkur að fínpússa þau og gerir okkur að betri fimleikamönnum fyrir vikið . Að mínu mati voru öll vinnubrögð til fyrirmyndar svo sem fagleg uppbygging , samsetning bóklegra og verklegra æfinga , innsýn í næringarfræði , þjálffræði og auðvitað fimleikaþjálfunin sjálf sem var viðbót við stífar æfingar í meistaraflokki Umf. Selfoss . Þótt það bætist við æfingaálagið , þá var akademian þannig uppbyggð að maður fékk aldrei nóg . Þarna gátum við brotið allt niður í minnstu búta og æft tæknina betur . Þó mér hafi ekki fundist neitt rosalega gaman að æfa alla þessa tækni til að byrja með , þá nýttist hún mjög vel þegar átti að setja saman stökkið í heild sinni . Tækniæfingarnar urðu þó með tímanum skemmtilegri , sérstaklega þegar maður fann mun á stóru stökkunum og fór að sjá framfarir . Til að byrja með voru þetta einungis stelpur en svo komu 1 og 1 strákur og á síðustu önninni minni voru þeir 2 . Þetta voru einfaldlega skemmtilegustu tímarnir í skólanum og aldrei datt manni í hug að skrópa . Þjálfararnir sem unnu með okkur yfir þennan tíma eiga miklar þakkir skildar og þá sérstakleg hún Olga mín , en hún var upphafsmaður , stoð okkar og stytta í gegnum súrt og sætt . Þessir tímar munu sitja eftir sem mjög góð minning þegar ég hugsa til baka í FSu , ásamt þó nokkrum öðrum skemmtilegum áföngum .